Bou of koop 'n huis? - Jou Geld | Solidariteit WêreldJou Geld | Solidariteit Wêreld
Tuis › 2016-begroting › Bou of koop 'n huis?
Bou of koop 'n huis?
Woensdag, Mei 25th, 2016
Die idee om 'n huis volgens jou eie, persoonlike smaak te laat bou, maak baie mense opgewonde. Hoe wonderlik dit ook al mag wees, is die waarheid dat daar beduidende risiko's is wat in ag geneem moet word.
In die eerste plek is die bouer se bevoegdheid van die grootste belang om die projek suksesvol en betyds te voltooi.
Dit is dus noodsaaklik om die bouer se rekord noukeurig te ondersoek. Die bouwerk is waarskynlik die grootste risiko by die bou van 'n eiendom. Indien die bouwerk nie van 'n goeie gehalte is nie, kan latere regstelling van die probleme nie net duur wees nie, maar ook lei tot 'n potensieel onveilige gebou. Hierdie risiko kan verminder word deur gebruik te maak van 'n bouer wat by die Nasionale Huisbouersregistrasieraad (NHRR) geregistreer is, want die NHRR is daarop gemik om die eienaar te beskerm teen defekte as gevolg van slegte vakmanskap.
Nog 'n aspek wat tot ernstige finansiële verliese kan lei, is die risiko dat die eiendom nie binne die verwagte tyd voltooi word nie.
Terwyl 'n eiendom gebou word, het die eienaar ander akkommodasie nodig omdat die eiendom nog nie bewoonbaar is nie. Dit beteken gewoonlik dat die eienaar óf 'n ander eiendom huur óf nog die verband op sy huidige woonplek moet bly betaal. Boonop is die eienaar aanspreeklik vir die rente op die nuwe eiendom se grondwaarde asook die rente op alle vorderingstrekkings. Indien die projek om een of ander rede vertraag word, is die eienaar vir 'n langer tydperk as wat aanvanklik beplan is aanspreeklik vir al hierdie kostes. Dit kan lei tot wanbetaling aan die finansiële instelling.
As gevolg van die potensieel negatiewe impak wat hierdie risiko's op die finansier kan hê, word die rentekoers gewoonlik verhoog totdat die projek voltooi is. Indien finansiering nodig is, sal die bank bouplanne en 'n skedule vir voltooiing vereis om die huis se markwaarde by voltooiing te bepaal. Saam met die bank se kredietbeleid sal dit bepaal hoe 'n groot lening toegestaan word. Oor die algemeen sal die bank ook 'n groter deposito verwag as vir 'n lening op 'n bestaande eiendom om finansiële verliese in geval van wanbetaling te bekamp. Alle finansiële instellings sal ook daarop aandring dat die bouer wat die huis bou by die NHRR geregistreer moet wees, want die NHRR hou rekord van bouers en hou hulle aanspreeklik vir die gehalte van hul vakmanskap.
Buiten die risiko's wat in ag geneem moet word, sal die boukoste hoogs waarskynlik ook meer wees as wat dit sou kos om 'n soortgelyke bestaande eiendom te koop. Dit klink dalk vreemd, maar daar is baie faktore wat huispryse beïnvloed en al hierdie faktore moet in ag geneem word om vas te stel of die projek haalbaar is. Onlangse marktendense toon dat die gaping tussen boukoste en die aankoopkoste van 'n bestaande huis besig is om te krimp, maar die feit bly staan dat daar steeds 'n beduidende gemiddelde gaping is.
Is die een beter as die ander? Die antwoord is subjektief en daarom is die beste raad om al die voor-en nadele op te weeg en seker te maak jy verstaan al die risiko's voordat jy 'n besluit neem. Die markverwante waarde en die "sentimentele waarde" wat 'n eienaar aan sy huis heg, is byna nooit dieselfde nie. Daarom is daar nog heelwat kopers wat dit kan bekostig wat, ten spyte van die kompleksiteit van 'n bouery, bereid is om te betaal vir daardie droomhuis.